钦定古今图书集成/明伦汇编/氏族典/第040卷 > 《凌迪知万姓统谱》 > 庞淯〈子曾〉
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞淯〈子曾〉

按《魏志庞淯传》：“淯字子冀，酒泉表氏人也。初以凉州
从事守破羌长，会武威太守张猛反，杀刺史邯郸商。
猛令曰：‘敢有临商丧死，不赦’。淯闻之，弃官，昼夜奔走，
号哭丧所讫，诣猛门，衷匕首，欲因见以杀猛。猛知其
义士，敕遣不杀，由是以忠烈闻。太守徐揖请为主簿。
后郡人黄昂反，围城，淯弃妻子，夜逾城出围，告急于”
张掖、炖煌二郡。初疑，未肯发兵，淯欲伏剑，二郡感其
义，遂为兴兵。军未至而郡城邑已陷。揖死，淯乃收敛
揖丧，送还本郡，行服三年乃还。太祖闻之，辟为掾属。
文帝践祚，拜驸马都尉，迁西海太守，赐爵关内侯。后
征拜中散大夫。薨，子曾嗣。